**ПРЕДШКОЛСКА УСТАНОВА ''ПОЛЕТАРАЦ''**

**ОЏАЦИ**

**Дел.бр. V- 75/2018**

**Датум 20.04.2018.**

**П Р А В И Л Н И К**

**О УСЛОВИМА ЗА ПРИЈЕМ, УПИС, БОРАВАК И ИСПИС ДЕЦЕ ИЗ ПРЕДШКОЛСКЕ УСТАНОВЕ ''ПОЛЕТАРАЦ'' ОЏАЦИ**

Оџаци, април 2018.

На основу члана 119. став 1. тачка 1) Закона о основама система образовања и васпитања („Службени гласник РС“, број 88/2017), члана 35. Став 1. Тачка 1) Статута Установе, Управни одбор Предшколске установе „Полетарац “ Оџаци, на седници одржаној дана 20.04.2018. године донео је

**П Р А В И Л Н И К**

**О УСЛОВИМА ЗА ПРИЈЕМ, УПИС, БОРАВАК И ИСПИС ДЕЦЕ ИЗ ПРЕДШКОЛСКЕ УСТАНОВЕ ''ПОЛЕТАРАЦ'' ОЏАЦИ**

 **I ОПШТЕ ОДРЕДБЕ**

**Члан 1.**

Правилником о условима за пријем, упис, боравак и испис деце у Предшколској установи „Полетарац " Оџаци (удаљем тексту : Правилник), утврђују се услови за пријем, упис, боравак, и испис деце у Предшколској установи „Полетарац" Оџаци (у даљем тексту: Установа), у складу са Статутом Установе, Законом о основама система образовања и васпитања (у даљем тексту: Закон) и Законом о предшколском васпитању и образовању.

**Члан 2.**

Свако дете има право на васпитање и образовање, под једнаким условима без обзира на пол, расу, националну, верску и језичку припадност, држављанство, социјално и културно порекло, имовно стање, узраст, особину у складу са Законом и Статутом.

 **II УПИС ДЕЦЕ У УСТАНОВУ**

**Члан 3.**

У оквиру обављања делатности предшколског васпитања и образовања, сваке радне године, Установа расписује конкурс за упис деце у ПУ „Полетарац “ Оџаци.

**Члан 4.**

Одлуку о расписивању конкурса за упис деце у Установу, доноси директор установе, најкасније до 20.04. текуће године.

**Члан 5.**

У Предшколску установу „Полетарац“ Оџаци (у даљем тексту: Предшколска установа) примаjу се:

- на целодневни боравак -деца од 12 месеци до 6,5 година,

- на полудневни боравак (припремно предшколски програм)- деца од 5,5 до 6,5 година

- на полудневни боравак- деца од 3 до 5,5 година.

**Члан 6.**

Пријава деце на целодневни боравак траје током конкурса и накнадно до 01.03.наредне године, ради попуњавања евентуалних слободних места.

Пријава за полудневни боравака за децу од 3 до 5,5 година траје током целе године.

 Упис деце у припремни предшколски програм траје у законски предвиђеном року (у складу са Законом о основама система образовања и васпитања).

**Члан 7.**

Поступак уписа деце спроводи конкурсна комисија коју именује директор. Комисија има 11 чланова.

Комисија се састоји из три радне групе: радна група за упис у целодневни боравак, радна група за упис у полудневни боравак и радна група која одлучује о приговорима родитеља односно другог законског заступника.

Радна група за упис у целодневни боравак има 5 чланова, радна група за упис у полудневни боравак има 3 члана, радна група која одлучује о приговорима родитеља односно другог законског заступника има 3 члана.

Задатак комисије је да:

1. Утврди број поднетих захтева за упис деце по узрастима
2. Формира васпитне групе водећи рачуна о прописаним нормативима о броју деце по узрасним групама, броју слободних места по узрасним групама и оправданим захтевима родитеља који су се изјаснили за прелазак детета у другу групу и да деца из исте породице буду смештена у исти објекат
3. Предложи директору распоред група по објектима
4. Истакне оверене спискове примљене и одбијене деце.

**Члан 8.**

Приjаве на Конкурс, са потпуном документацијом, подносе се Предшколској установи у термину који се сваке године одређује одлуком о расписивању конкурса

* У објекту ''Полетарац'' у Оџацима, Ж.Зрењанина бб, од 9 до 11 часова-за целодневни боравак
* у свим осталим објектима Предшколске установе ,,Полетарац“ (осим у објекту ,,Бајка“) у времену од 12 до 13 часова-за полудневни боравак.

Комисија ће приликом уписа разматрати и бодовати само документацију која је благовремена и потпуна.

Приликом пријаве на конкурс, свака пријава биће заведена под шифром која се доставља и подносиоцу пријаве и на тај начин и бити истакнута на ранг листи.

**Члан 9.**

Деца која на први радни дан наредне радне године неће имати навршених годину дана, могу се пријавити на конкурс, с тим што неће улазити у систем бодовања, већсе уписивати у Установу у случају постојања слободних места по навршеном конкурсу односно по упражњењу места током радне године.

 Првенство при упису ће имати дете које пре наврши годину дана, а уколико у истом месецу двоје или више деце навршава годину дана, комисија ће поред датума рођења узимати у обзир и критеријуме из чланова 11-13. овог Правилника.

**Члан 10.**

Пријем деце у објекте Предшколске установе врши се по приоритету без бодовања или путем бодовања и рангирања.

Рангирање подразумева примену критеријума и услова из овог Правилника и Конкурса, означавање примљене и одбијене деце,уз назначени број бодова.

**Члан 11.**

Првенство при упису имају деца из осетљивих група и изузета су из система бодовања приликом уписа, према следећим критеријумима:

1. деце жртве насиља у породици

2. деце из породица која користе неки облик социјалне заштите и деца без родитељског старања

3. деца самохраних родитеља

4. деца из социјално нестимулативних средина

5. деца са сметњама у психофизичком развоју

6. деца из породице у којој је дете које је тешко оболело или има сметње у психофизичком развоју

7. деца тешко оболелих родитеља

8. деца чији су родитељи ратни војни инвалиди

9. деца предложена од стране центра за социјални рад,

10. деца из средина у којима је усред породичних и других животних околности угрожено здравље, безбедност и развој

**Члан 12.**

У Предшколску установу уписују се обавезно сва деца у години пред полазак у школу (припремни предшколски програм).

У полудневни боравак - деца од 3-5,5 година уписују се применом критеријума првенства рођења и уз поштовање критеријума из члана 11.овог Правилника.

Деца се уписују у целодневни боравак у Предшколску установу по редоследу који се одређује на основу броја бодова на следећи начин:

1. Запосленост родитеља односно других законских заступника:

- оба родитеља запослена/редовни студенти- 40 бодова

- један родитељ запослен/редовни студент- 20 бодова;

2. деца која имају статус трећег и сваког наредног детета у примарној породици -30 бодова;

3. деца чија су браћа или сестре уписани у Предшколску установу или двоје или више деце из исте породице учествује на Конкурсу -10 бодова;

4. дужина чекања:

- деца која по конкурсу из претходне године нису била примљена, односно која се налазе на листи чекања-20 бодова

- деца која су пријављивана накнадно, после конкурса а нису примљена-10 бодова

5. остала деца-5 бодова.

Деца која већ бораве у установи, приликом преласка из једног у други облик рада, имају приоритет при упису у групу у којој се остварује други облик рада.

**Члан 13.**

У случаjу када двоjе или више деце имаjу исти броj бодова, приоритет при приjему утврђуjе се применом следећих критеријума, по следећем редоследу:

1. деца запослених у Предшколској установи;

2. већи број деце у породици;

3. мањи број одраслих особа у заједничком домаћинству;

4. просек плате родитеља/законског заступника, где предност има дете чији родитељи имају нижи просек плате.

Од подносиоца пријаве ће се накнадно тражити допуна документације (изводи из МКР за сву децу у породици; потврда о просеку плате).

**Члан 14.**

Уз приjаву на Конкурс прилажу се следећи одговарајући документи:

**1.** Извод из матичне књиге рођених за дете које се уписује (фотокопија);

**2.**Потврда Дома здравља о здравственом прегледу детета са податком и о вакциналном статусу детета**-** (само за полудневни боравак);

**3.** Решење Центра за социјални рад о смештају детета у одговарајућу установу или хранитељску породицу;

**4.** Решење Центра за социјални рад за дете из породица које остварују право на материјално обезбеђење;

**5.** Препорука Центра за социјални рад за пријем детета у Предшколску установу;

**6.** Решење о инвалидности родитеља (ратни војни инвалиди) и одговарајући доказ да је родитељ расељено или прогнано лице;

**7.** Одговарајући доказ да је дете самохраног родитеља;

**8.** Одговарајући доказ надлежне здравствене установе о болести детета у породици или родитеља, односно старатеља;

**9.** Одговарајући доказ лекара да је дете са сметњама у психофизичком развоју или да му је препоручен боравак у предшколску установу;

**10.** Потврда за родитеље да су запослени, потврда да обављају самосталну делатност, потврда о регистрованом пољопривредном газдинству као и потврда за родитеље који су редовни студенти;

**11.** За децу која имају статус трећег и сваког наредног детета у породици –извод из МКР (фотокопија) за сву деци, потврда о пребивалишту за дете за које се тражи остваривање права и фотокопија личне карте подносиоца захтева.

**Члан 15.**

Након разматрања пријава, Комисија, сачињава листу примљене и одбијене деце и истиче је на огласној табли у објекту „Полетарац“ у улици Ж.Зрењанина бб у Оџацима као и на званичном сајту Предшколске установе.

Листе ће бити истакнуте најкасније до 01.07. текуће године.

Предшколска установа задржава право усмеравања у друге објекте, уколико у жељеним објектима не постоји могућност пријема због смештајних капацитета, а у складу са важећим педагошким нормативима.

**Члан 16.**

Ако родитељ, односно старатељ није задовољан начином бодовања, подноси писани приговор Конкурсној комисији најкасније у року од 8 дана од дана истицања листе.

Радна група конкурсне комисије која одлучује о приговорима је дужна да писаним путем одговори најкасније у року од 15 дана од дана пријема приговора.

**III БОРАВАК ДЕТЕТА У УСТАНОВИ**

**Члан 17.**

Родитељ који уписује дете у Предшколску установу дужан је да за дете примљено по Конкурсу,на првом родитељском састанку у новој радној години, потпише Уговор са Предшколском установом.

Уколико родитељ, без оправданог разлога, не потпише наведени Уговор, сматраће се да је одустао од пријема и уписа детета у Предшколску установу.

**Члан 18.**

Пре отпочињања боравка родитељ односно други законски заступник је дужан да приложи попуњен упут за Предшколску установу од стране изабраног лекара код надлежног Дома здравља.

У предшколску установу може да борави само дете које има уредан имунизациони/вакцинални статус (што се потврђује потврдом о здравственом прегледу детета) осим у случају постојања медицинске контраиндикације коју утврђује доктор медицине одговарајуће специјалности или стручни тим за контраиндикације.

**Члан 19.**

Родитељ односно други законски заступник детета је дужан да дете доводи и одводи у радно време објекта.

**Члан 20.**

Родитељ односно други законски заступник детета је дужан да лично предаје и преузма дете од васпитача.

У случају спречености, родитељ односно други законски заступник обавестиће васпитача о особи која ће преузети дете из установе.

Родитељ не може ангажовати малолетне особе приликом довођења и одвођења детета из установе, осим у изузетним случајевима када је дужан да потпише Изјаву да у потпуности преузима одговорност ангажовања малолетне особе.

**Члан 21.**

Родитељ је дужан да доводи здраво, уредно и чисто дете као и да донесе резервну одећу за дете.

Родитељ је дужан да информише васпитача о дететовим посебним потребама, здравственим тешкоћама и поступцима који се примењују у евентуалним акутним стањима детета уз медицинску документацију од надлежног лекара.

**Члан 22.**

Родитељ је дужан да у случају болести детета, на позив васпитача или сестре, дође и преузме дете.

У случају одсуства због болести детета, родитељ је дужан обавести васпитача – медицинску сестру у року од два дана о разлозима недоласка детета као да и после болести детета, дете доведе у установу уз здравствену потврду надлежног лекара да дете може у колектив.

**Члан 23.**

Родитељ односно други законски заступник је у обавези да без одлагања, пријави васпитачу сваку промену адресе становања, број телефона, као и друге промене у социјално-економском статусу.

**Члан 24.**

Родитељ односно други законски заступник -корисник услуга се обавезују да утврђену цену услуга Установе плати најкасније до 15-ог у месецу за претходни месец.

За дане одсуства плаћа се износ од 50% од утврђеног износа из става 1. Овог члана.

Корисник услуга који не плати накнаду у року из става 2.овог члана биће писмено опоменут.

Уколико корисник услуга не изврши своје обавезе из става 1.овог члана ни у року од 8 (осам) дана од дана пријема писмене опомене, Уговор се раскида и дете се исписује из Установе, а давалац услуга ће своја потраживања према кориснику услуга остварити судским путем.

**IV ИСПИС ДЕТЕТА**

**Члан 25.**

Испис детета из Установе се врши :

1. раскидом Уговора на захтев корисника услуга, с тим што је дужан да најави васпитачу испис детета најкасније 8 дана пре дана од кога исписује дете;

2. на захтев Установе, уколико се корисник услуга не придржава одредаба Уговора о смештају;

3. по службеној дужности завршетком припремног предшколског програма и пријемом у школу.

Корисник услуга је дужан да измири све обавезе према Установи. Након измирења обавеза корисник потписује исписницу. Са датумом потписивања исписнице престаје важење Уговора о смештају.

**V ПРЕЛАЗНЕ И ЗАВРШНЕ ОДРЕДБЕ**

**Члан 26.**

На остала питања која се тичу уписа, боравка и исписа детета у Установи, а која нису регулисана овим Правилником, сходно се примењују одредбе Закона, Закона о предшколском васпитању и образовању, Статута и осталих правних аката Установе.

Сва деца која су пријављена за упис а нису примљена до дана ступања на снагу овог Правилника, приликом разматрања њихових пријава и рангирања за упис за радну 2018/19. годину, примењиваће се одредбе члана 12.став 3 тачка 4.овог Правилника.

Одлука о расписивању конкурса за упис деце за радну 2018/19.годину биће донета након ступања на снагу овог Правилника.

**Члан 27.**

Овај Правилник ступа на снагу осмог дана од дана објављивања на огласној табли Установе.

Правилник је објављен на огласној табли Установе дана 20.04.2018.године.

Председник Управног одбора

Биљана Недељковић

\_\_\_\_\_\_\_\_\_\_\_\_\_\_\_\_\_\_\_\_\_\_\_